recursal/SuperWikiNEXT-32B huggingface dataset:
**קורפוס הפאנצר ה-47** (בגרמנית: **XXXXVII. Panzerkorps**) היה קורפוס שריון של הוורמאכט במהלך מלחמת העולם השנייה.

היסטוריה
--------

### הקמת הקורפוס

הקורפוס גויס בגרמניה ב-20 ביוני 1940 בשם "הקורפוס ה-47", והועמד תחת פיקודו של יואכים למלזן, וב-25 בנובמבר 1940 הוסב הקורפוס לקורפוס ממונע.

### מבצע ברברוסה

במהלך מבצע ברברוסה פיקד למלזן על הקורפוס כחלק מארמיית הפאנצר השנייה במסגרת קבוצת ארמיות מרכז, ולחם עמו בקרב סמולנסק ובקרב על מוסקבה.

### החזית המזרחית 1942 - 1944

ב-21 ביוני 1942 הוסב הקורפוס לקורפוס פאנצר, והמשיך להילחם בחזית המזרחית, כחלק מארמיית הפאנצר השנייה במסגרת קבוצת ארמיות מרכז. ביולי 1943 הועבר הקורפוס תחת פיקוד הארמייה התשיעית, והשתתף במתקפה הגרמנית על האגף הצפוני של מבלט קורסק במסגרת קרב קורסק. בספטמבר 1943 הועבר הקורפוס תחת פיקוד הארמייה השמינית במסגרת קבוצת ארמיות דרום, ולחם עימה במערכה בשטח אוקראינה. במהלך החודשים הבאים התחלף הפיקוד על הקורפוס בתדירות גבוהה. ב-14 באוקטובר 1943 מונה היינריך אברבאך למפקד הקורפוס, וב-24 בחודש החליף אותו גאורג-וילהלם פוסטל. ב-4 בנובמבר 1943 מונה ארהרד ראוס למפקד הקורפוס. ב-25 בחודש החליף אותו רודולף פון בינאו, וב-31 בדצמבר 1943 מונה ניקולאוס פון פורמן למפקד הקורפוס. בינואר-פברואר 1944 השתתף הקורפוס בניסיונות החילוץ של הכוח הגרמני, שכותר בכיס קורסון, במסגרת קרב קורסון-צ'רקאסי.

### החזית המערבית 1944 - 1945

ב-4 במרץ 1944 מונה הנס פון פונק למפקד הקורפוס, וביולי 1944 הועבר הקורפוס לחזית המערבית תחת פיקוד הארמייה השביעית, ארמיית הפאנצר החמישית והארמייה הראשונה לסירוגין, במסגרת קבוצת ארמיות B. ב-4 בספטמבר 1944 מונה היינריך פון ליטוויץ למפקד הקורפוס, והקורפוס הועבר תחת פיקוד ארמיית הפאנצר החמישית, ולאחר מכן תחת פיקוד הארמייה ה-19 במסגרת קבוצת ארמיות G. בדצמבר 1944 הועבר הקורפוס תחת פיקוד ארמיית הפאנצר החמישית במסגרת קבוצת ארמיות B, ולחם עימה במהלך הקרב על הבליטה. בפברואר 1945 הועבר הקורפוס תחת פיקוד ארמיית הצנחנים הראשונה במסגרת קבוצת ארמיות B, ולחם עימה עד לסיום המלחמה.

מפקדים
------

* יואכים למלזן (20 ביוני 1940 - 14 באוקטובר 1943)
* היינריך אברבאך (14 באוקטובר 1943 - 24 באוקטובר 1943)
* גאורג-וילהלם פוסטל (24 באוקטובר 1943 - 4 בנובמבר 1943)
* ארהרד ראוס (4 בנובמבר 1943 - 25 בנובמבר 1943)
* רודולף פון בינאו (25 בנובמבר 1943 - 31 בדצמבר 1943)
* ניקולאוס פון פורמן (31 בדצמבר 1943 - 4 במרץ 1944)
* הנס פון פונק (4 במרץ 1944 - 4 בספטמבר 1944)
* היינריך פון ליטוויץ (4 בספטמבר 1944 - 8 במאי 1945)

סדר הכוחות
----------

### מבצע ברברוסה

במבצע ברברוסה כלל הקורפוס את היחידות הבאות:

* דיוויזיית הפאנצר ה-17
* דיוויזיית הפאנצר ה-18
* הדיוויזיה הממונעת ה-29
* הדיוויזיה ה-167

### הקרב על מוסקבה

בקרב על מוסקבה כלל הקורפוס את היחידות הבאות:

* דיוויזיית הפאנצר ה-17
* דיוויזיית הפאנצר ה-18
* הדיוויזיה הממונעת ה-29

### קרב קורסק

בקרב קורסק כלל הקורפוס את היחידות הבאות:

* דיוויזיית הפאנצר ה-2
* דיוויזיית הפאנצר ה-9
* דיוויזיית הפאנצר ה-20
* הדיוויזיה ה-6

### הקרב על הבליטה

בקרב על הבליטה כלל הקורפוס את היחידות הבאות:

* דיוויזיית פאנצר להר
* דיוויזיית הפאנצר ה-2
* דיוויזיית הפאנצר ה-9
* דיוויזיית הפולקסגרנדיר ה-26
* בריגדת "משמר הפיהרר"

קישורים חיצוניים
----------------

* הקורפוס ה-47 באתר lexikon-der-wehrmacht (בגרמנית)
* קורפוס הפאנצר ה-47 באתר lexikon-der-wehrmacht (בגרמנית)
תבנית {{אישיות משחק}} ריקה מתוכן. יש להזין פרמטרים בערך או בוויקינתונים. 
**האנס יאניקה** (בגרמנית: **Hannes Jaenicke**; נולד ב-26 בפברואר 1960) הוא שחקן גרמני.

ביוגרפיה
--------

יאניקה נולד בפרנקפורט לאם מוזיקאית ואב ביוכמיאי, הוא עבר עם משפחתו לפיטסבורג שם היה לאביו עבודת מחקר באוניברסיטה, ב-1969 חזרה המשפחה לגרמניה. הוא למד משחק בווינה, בנוסף גם למד בבית ספר למחול מודרני בלונדון, והופיע במחזמר גברתי הנאווה.

ב-1984 הופיע לראשונה בקולנוע בסרט "Abwärts", ב-1986 שיחק בסרט ביוגרפי על רוזה לוקסמבורג, ב-1992 שיחק במיני סדרה הקנדית "By Way of the Stars" המתרחשת בפרוסיה במאה ה-19, ב-1995 גילם את פיוטר השלישי, קיסר רוסיה בסרט טלוויזיה "יקטרינה הגדולה" על יקטרינה השנייה, קיסרית רוסיה.

הוא דיבב את קפטן לי שאנג בדיבוב הגרמני לסרט מולאן, ב-1999 שיחק בסרט הקומדייה השחורה האמריקאי "Five Aces".

קישורים חיצוניים
----------------

ויקישיתוף מדיה וקבצים בנושא **האנס יניקה** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"האנס יניקה"**.
חוסה מארטי
**חוסה חוליאן מארטי פרז** (בספרדית: **José Julián Martí Pérez**;‏ 28 בינואר 1853 – 19 במאי 1895), היה סופר, משורר, עיתונאי, צייר ומדינאי קובני, מנהיג התנועה לעצמאות קובה. נחשב לגיבור לאומי ואבי האומה בקובה.

קורות חייו
----------

חוסה מארטי נולד בהוואנה בתקופה הקולוניאלית, כשהוואנה הייתה מושבה ספרדית. כשהיה בן עשר עברה משפחתו לולנסיה שבספרד, אך כעבור שנתיים חזרו לקובה, שם למד בבית ספר מקומי ציבורי. בבית ספר זה פגש מארטי את רפאל מנדיווה Rafael María de Mendive שהשפיע רבות על עיצוב דעותיו הפוליטיות. משנת 1867 מארטי נרשם לבית הספר המקצועי לפיסול של הוואנה לשיעורי ציור.

כתבתו הפוליטית הראשונה פורסמה בשנת 1869 ובאותה שנה פרסם מחזה פטריוטי, **עבדאללה**, בחרוזים. בשנה פורייה זו הופיע גם שירו המפורסם, הסונטה **10 באוקטובר**.

כבר מגיל צעיר הביע מארטי דעות נחרצות כנגד העבדות, שהייתה מקובלת באותם הזמנים בקובה. באוקטובר 1869 נעצר וכעבור כמה חודשים, למרות היותו עדיין קטין, נידון ל-6 שנות מאסר. הוא נשלח לרצות את מאסרו באיסלה דה פינוס ולאחר שהשתחרר העבירה אותו משפחתו לספרד.

בספרד פרסם מארטי מאמרים שביקרו את חוקי ספרד בקובה. במהלך שהותו בספרד השלים מארטי את לימודיו באמנות ובזכויות האדם. בשנת 1877 חזר לקובה בשם בדוי, אך התקשה למצוא עבודה שם עד שקיבל משרת הוראה כפרופסור לספרות והיסטוריה בגואטמלה סיטי. בשנת 1880 עבר לניו יורק, שם שימש כקונסול דיפלומטי משותף של אורוגוואי, פרגואי וארגנטינה. במהלך שהותו בארצות הברית פעל מארטי לגיוס גולי קובה הרבים שהיו שם לשם יצירת כוח שיפלוש לקובה וישחררה אותה מהספרדים. בשנת 1894 עשה ניסיון ראשון בכיוון זה, אך המהלך נעצר בפלורידה. ביום 25 במרץ 1895 פרסם מנשר שהודיע על עצמאות קובה וביטול כל החוקים המבדילים בין הגזעים השונים. ביום 11 באפריל יצא אל קובה ונחת בה יחד עם כוח של מורדים. ביום 19 במאי, בקרב עם כוחות ספרדים, נהרג מארטי. הוא נקבר בסנטיאגו דה קובה.

על שמו של חוסה מארטי קרויים נמל התעופה של הוואנה, ועשרות אתרים, כיכרות ערים, ומוסדות חינוך, בעיקר במדינות דוברות ספרדית. שמה של מחתרת "הוורד הלבן" האנטי-נאצית באוניברסיטת מינכן, בהנהגת הסטודנטים הנס וסופי שול, נבחר ככל הנראה משירו של מארטי בשם זה. 

משפטו המפורסם: "המילה היא לא לכסות את האמת, אלא לומר אותה."

קישורים חיצוניים
----------------

ויקישיתוף מדיה וקבצים בנושא **חוסה מארטי** בוויקישיתוף
* 

* אתר האינטרנט הרשמי של חוסה מארטי
* אתר על חוסה מארטי (בספרדית)
* biography/Jose-Marti חוסה מארטי, באתר אנציקלופדיה בריטניקה (באנגלית)
* כתבי חוסה מארטי בפרויקט גוטנברג (באנגלית)
* חוסה מארטי, באתר "Find a Grave" (באנגלית)

הערות שוליים
------------

1. ↑  Martin Svoboda, La palabra no es para encubrir la verdad, sino para decirla. Citas.in (בספרדית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007265176905171
* BIBSYS: 90077947
* BNC: 000036520
* BNE: XX887485
* BnF: cb147872344 (data)
* CANTIC: a1011953x
* CiNii: DA02141932
* GND: 118578235
* ICCU: RAVV073735
* ISNI: 0000 0001 2139 3681
* LCCN: n79081295
* LNB: 000063940
* MusicBrainz: 131378f0-d7f1-4b23-981d-e8dc35240582
* NDL: 00524187
* NKC: jn19990210410
* NLA: 35330182
* NLG: 124191
* NLK: KAC201771700
* NLP: a0000001182641
* NSK: 000214533
* NTA: 068425252
* RERO: 02-A022496997
* SELIBR: 281022
* SNAC: w6vx1gqg
* SUDOC: 027639991
* Trove: 914014
* VcBA: 495/80412
* VIAF: 73865537
* WorldCat: lccn-n79081295

 |
**אושיית רשת** או **משפיען** הוא כינוי לאדם שצבר עוקבים רבים ופופולריות ברשתות החברתיות המקוונות או באתרים ייעודיים שלו, ויש לו השפעה ברשת האינטרנט אך גם מחוץ לה, בחברה ובקהילה בה הוא פועל.

השפעה ברשת
----------

לפני עידן הרשתות החברתית היו נפוצים הבלוגים. בלוגרים ובלוגריות שכתבו על נושאים מגוונים כפוליטיקה, אופנה, מוזיקה ואפילו על חייהם האישיים, זכו לפופולריות לא מעטה. התופעה צברה תאוצה עם התפתחות הפופולריות של הרשתות החברתיות כמו פייסבוק, טוויטר, אינסטגרם, טיקטוק ועוד. אושיות רשת הן בעלות השפעה רבה בכל העולם, לעיתים הפופולריות הרבה היא כתוצאה מפרסום מוקדם של האושיה כעיתונאי, זמר או דוגמנית, אך יש והפופולריות נצברה משנינות ומקוריות ברשת בלבד. יש מוזיקאים שצברו את תחילת פרסומם כתוצאה מוויראליות ברשת דוגמת ג'סטין ביבר. יש גם "דוגמניות אינסטגרם" שעיקר פרסומן הוא מתמונות שהן מעלות לאינסטגרם, לעיתים הצלחתן לא פחותה מהדוגמניות המסורתיות, לדוגמה, נטע אלחמיסטר. לעיתים כוכבי הרשת מפרסמים מותגים מסוימים תמורת תשלום, כפרסום סמוי. בארצות הברית נציבות הסחר הפדרלית מחייבת אושיות רשת לסמן פוסטים ממומנים.

שיווק משפיענים
--------------

יוטיוברים בכנס וידקון 2014
למשפיענים ולמשפיעניות יש קהל עוקבים רחב ונאמן העוקב אחרי התוכן שהם מייצרים. מערכת יחסים זו מאפשרת יצירת רווח עבור המשפיען באמצעות שיווק ופרסום מוצרים, וגורמת לעוקב להרגיש "קרוב" באופן וירטואלי למשפיען אותו הוא מעריץ. מאחר שהעוקב מרגיש שהוא מכיר את המשפיען, עולה הסבירות שהעוקב יקבל את המלצותיו מאשר צפייה בפרסומת אקראית. קיילי ג'נר התעשרה מתחום האיפור בעזרת המדיה החברתית.

ראו גם
------

* תופעת אינטרנט
* יוטיובר

קישורים חיצוניים
----------------

ויקישיתוף מדיה וקבצים בנושא **אושיית רשת** בוויקישיתוף
* אושיות רשת, באתר "מזבלה"
* The new fame: Internet celebrity, באתר CNN (באנגלית)
* סטארטאפ מטורף נחשף: זו ההכנסה החדשה של משפיעני הרשת, באתר אייס, 20 בפברואר 2022
* מיכל לביא, ‏משפיענים – היזהרו בפרסומיכם! על אחריותם של משפיענים ברשתות חברתיות לשידול ולפרסום לשון הרע: בעקבות ע"א (מחוזי ת"א) 52301-10-20 דרוקר נ' אליאסי (נבו 23.1.2022), **משפטים**
* אתר למנויים בלבד שלי קרן, הן הופכות את החיים שלהן למדפסת כסף. אלה התרגילים שלהן בדרך לשם, באתר TheMarker‏, 6 בינואר 2023

הערות שוליים
------------

1. ↑  מערכת ערב טוב עם גיא פינס, ‏לא סופרת את התעשייה: המספרים מאחורי נטע אלחמיסטר, באתר ‏מאקו‏, 16 בנובמבר 2017
2. ↑  עומר כביר, אושיות הרשת באינסטגרם: מי מממן אותן?, באתר כלכליסט, 15 ביוני 2017
3. ↑  אסף אוני, ‏הכירו את סוכנות המשפיענים החדשה שמגיעה לתל אביב, באתר גלובס, 26 בדצמבר 2020
4. ↑  כמה כסף מרוויחים משפיענים באינסטגרם - וכמה משלמים על פוסט בודד, באתר PaKoes, ‏2020-08-26

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007414235405171
* LCCN: sh2015001935
* LNB: 000299766
* NKC: ph957879

 |
**איגור וסבולודוביץ' גירקין**, ידוע גם כ **איגור איבנוביץ' סטרלקוב** (ברוסית: **Игорь Всеволодович Гиркин**; נולד ב-17 בדצמבר 1970) הוא מדינאי, איש צבא ופוליטיקאי, פובליציסט וסופר רוסי, ופושע מלחמה מורשע. פנסיונר של שירות הביטחון הפדרלי של רוסיה (2013-1996), דבק בדעות מונרכיסטיות ואוהד אידאולוגי של התנועה הלבנה.

ביוגרפיה
--------

איגור גירקין נולד במוסקבה ב-1970. למד במכון ההיסטורי והארכיוני של מוסקבה. התעניין בהיסטוריה מילדות. עם סיום לימודי ההיסטוריה התנדב לשרת בטרנסניסטריה ובבוסניה. לאחר מכן התגייס למשך שנה לצבא, ממנו השתחרר בדרגת סמל ולאחר מכן שירות בשירות הביטחון הפדרלי - בין השאר במאבק בדאגסטן ובמלחמת צ'צ'ניה השנייה. עם התחממות השטח בדונבאס יצא לשם.

סטרלקוב זכה לפרסום נרחב כמשתתף פעיל במלחמה בדונבאס, הוא דמות צבאית ופוליטית של הרפובליקה העממית של דונצק. בלילה של 12 באפריל 2014 הוא עבר את הגבול ובראש קבוצה חמושה של 52 חיילים הגיע לסלוביאנסק. בהמשך מספר חודשים הוא הנהיג את המורדים במהלך הקרבות בעיר סלוביאנסק, ובהמשך הנהיג את כוחות המיליציה העממית בדונצק.

מ-12 במאי עד 14 באוגוסט 2014 - מפקד הכוחות המזוינים של הרפובליקה העממית של דונצק, מ-16 במאי עד 14 באוגוסט - שר ההגנה של הרפובליקה העממית של דונצק, מ-6 ביולי הכריז על עצמו כמפקד הצבאי של דונצק.

השלטונות האוקראינים ומספר ארגוני זכויות אדם מאשימים אותו בפשעי מלחמה. בפרט, סטרלקוב הוא אחד מארבעת הנאשמים במשפט, שהחל ב-9 במרץ 2020 באמסטרדם, במקרה של התרסקות מטוס בואינג מלזי בקו אמסטרדם-קואלה לומפור, אשר ב-17 ביולי 2014 הופל על ידי טיל ממערכת ההגנה האווירית בוק בחלק המזרחי של מחוז דונצק.

ב-17 בנובמבר 2022 בית המשפט המחוזי של האג מצא את גירקין אשם בהתרסקות מטוס בואינג מלזי וגזר עליו ועל שניים מפקודיו מאסר עולם.

ב-21 ביולי 2023 נעצר גירקין על ידי הרשויות ברוסיה לאחר שיצא בביקורת גלויה נגד פוטין.

קישורים חיצוניים
----------------

ויקישיתוף מדיה וקבצים בנושא **איגור גירקין** בוויקישיתוף
* 

* אתר האינטרנט הרשמי של איגור גירקין (ברוסית)

* אתר האינטרנט הרשמי של איגור גירקין (ברוסית)
* איגור גירקין, ברשת החברתית פייסבוק

* איגור גירקין, ברשת החברתית אקס (טוויטר)

* איגור גירקין, ביישום טלגרם

* איגור גירקין, ברשת החברתית טיקטוק

* איגור גירקין, ברשת החברתית VK
* ג'רוזלם פוסט, ‏אוקראינה מציעה פרס של 100 אלף דולר למי שילכוד את האדם הזה - אבל מה הוא עשה?, באתר מעריב אונליין, 18 באוקטובר 2022

הערות שוליים
------------

1. ↑  Кто такой Игорь Гиркин, www.theinsider.ua
2. ↑  "Investigators in downing of jet over Ukraine charge 4 suspects with ties to Russian intelligence, pro-Moscow militia". *Washington Post* (באנגלית אמריקאית). נבדק ב-2022-05-07.
3. ↑  אתר למנויים בלבד רויטרס, אי-פי וגרדיאן, שלושה גברים הורשעו בהפלת המטוס המלזי באוקראינה ב-2014 וברצח 298 בני אדם, באתר הארץ, 17 בנובמבר 2022
4. ↑  Verdict 17 november 2022, פסק הדין בתיק 09/748004-19 של בית המשפט המחוזי של האג (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1058716743
* ISNI: 0000 0004 3704 5843
* LCCN: no2015034033
* NKC: jo2016901913
* SUDOC: 18264149X
* VIAF: 310694453
* WorldCat: lccn-no2015034033

 |
**לואי חילף** (בערבית: **لؤي حلف**; נולד ב-8 באוגוסט 2000) הוא כדורגלן ערבי-ישראלי המשחק בעמדת הקשר במכבי בני ריינה.

קריירה
------

חילף התחיל את הקריירה שלו בקבוצת הילדים של עירוני נשר. בגיל 13 עבר לבית"ר חיפה וכעבור שלוש שנים חזר לנשר. ב-16 בספטמבר 2018 ערך את הופעת הבכורה שלו בקבוצה הבוגרת ששיחקה אז בליגה א' צפון בהפסד 1-0 להפועל אום אל-פחם. ב-29 במרץ 2019 הבקיע את שער הבכורה שלו בקריירה בניצחון 0-3 נגד הפועל אסי גלבוע.

בקיץ 2020 הושאל להפועל עכו מהליגה הלאומית, אך רשם במדיה רק 3 הופעות ובמרץ 2021 חזר לנשר ששיחקה אז בליגה ב'. עד לסיום העונה רשם 14 הופעות וכבש 6 שערים.

ב-23 באוגוסט 2021 חתם במכבי בני ריינה. בעונתו הראשונה בקבוצה רשם 24 הופעות בכולן עלה כמחליף והיה שותף לעלייה ההיסטורית של המועדון לליגת העל לראשונה בתולדותיו. בליגת העל, מעמדו של חילף השתפר ואף פתח בכמה משחקים. ב-3 באוקטובר 2022 הבקיע את שער הבכורה שלו בקבוצה בדקה ה-94 בניצחון 2-3 נגד בית"ר ירושלים.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net

הערות שוליים
------------

1. ↑  דוניא גנטוס, לואי חלף חתם במכבי ריינה,בארת דאבל פס, 23 באוגוסט 2021
הרב **משה טוויל מעלי הכהן** (4 בנובמבר 1895 – 1 בנובמבר 1976) היה רב, פוסק וראש ישיבה, כיהן כרבה הראשי של קהילת יהודי חלב, וכראש ישיבת 'דגל תורה'.

ביוגרפיה
--------

נולד בעיר חלב שבסוריה, בי"ז בחשוון ה'תרנ"ו, לרבי יוסף ורחל למשפחת הכהנים טוויל מעלי הכהן, המיוחסת לעלי הכהן.

בבחרותו למד אצל רבו הרב עזרא עבאדי-שעיו ורבנים נוספים, לצד חברו הרב שאול מטלוב עבאדי שאותו הגדיר גם כרבו.

כאשר הוקמה ישיבת "דגל תורה", התמנה לראש הישיבה לצד חברו הקרוב הרב סלים זעפראני, על אף שעדיין היה רווק. הוא נישא לשרה, בתו של הרב אהרן טוויל, שבאה מארץ ישראל לחלב.

ישיבת דגל תורה מנתה כמאה ושבעים בחורים, אשר היו לומדים כשש עשרה שעות ביממה, החל מ-2 לפנות בוקר ועד כלות סדרי הלימוד בשעות הערב.

בהמשך התמנה גם לרבה הראשי של קהילת יהודי חלב.

במאורעות נגד היהודים בסוריה ב-1947, נשרפו בתי כנסיות וביניהם בית הכנסת בחלב בו שכן כתר ארם צובא. הרב משה טוויל וסלים זעפרני הצילו את שארית הכתר שלא נשרף ושמרו עליו עד שהוברח לישראל ב-1958.

### עלייתו לארץ ישראל

בשנת ה'תשי"ח (1958), אחר ששיחדו בני ביתו את שלטונות סוריה בסכומים גדולים, קיבלה משפחתו אישור לעלות לארץ ישראל. השמועה בארץ כי הרב טוויל עולה ארצה התפרסמה, ורבים מרבני ומתושבי ארץ ישראל התקבצו לקבל את פניו, ביניהם הרב עזרא עטייה, ראש ישיבת פורת יוסף.

כאשר הגיע לארץ קבע את מושבו בתל אביב, והחל למסור שיעורי תורה בבתי הכנסת בעיר. כעבור תקופה קצרה הקים את ישיבת 'זיכרון משה' בתל אביב, שם למדו תלמידי חכמים מהעיר ומערים נוספות.

הרב טוויל דחף ועודד את מינויו של הרב עובדיה יוסף לרב העיר תל אביב, והפעיל את כובד משקלו כדי להשפיע על הגורמים שהתנגדו למינוי.

נפטר בח' בחשוון ה'תשל"ז, ונקבר בהר המנוחות, סמוך לציונם של חכמי ישיבת פורת יוסף.

#### בין תלמידיו

* רבי יצחק שחיבר - רבה הראשי של ארגנטינה
* רבי יום טוב ידיד הלוי - רבה האחרון של חלב
* רבי צדקה הררי - רב קהילת מגן דוד במקסיקו
* רבי שחוד שרים - זקן רבני ברזיל
* רבי יעקב עטייה - מזקני רבני לבנון
* רבי יוסף שאשו הלוי - מאחרוני חכמי חלב וזקן חכמי פנמה
* פרופ' משה עסיס - חוקר תלמוד

הנצחתו
------

* בית המדרש "אהל משה" בשכונת רמות ב' נקרא על שמו.
* בית המדרש "מטה משה" בשכונת רמות א' נקרא על שמו.
* בשנת תש"פ יצא לאור הספר דגלי תורה, המנציח את דמותו.

הערות שוליים
------------

1. 1 2  ישראל יעקב גוטפרב, **כליל תפארת**, ירושלים: קהל תפארת ירושלים, אב ה'תש"פ
2. 1 2  איגוד עמלי התורה, לוח הקהילות - גיליון ח', באתר טקסט רץ הוצאה לאור, ‏חשון תשפ"א
3. ↑  איגוד עמלי התורה, **לוח הקהילות - גיליון ח'**, ירושלים: טקסט רץ הוצאה לאור, תשפ"א

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007416508105171
* VIAF: 114156674902133580101
* WorldCat (עם VIAF): 114156674902133580101

 |
**קייס גאנם** (בערבית: **قيس غانم**; נולד ב-31 בדצמבר 1997) הוא כדורגלן ערבי-ישראלי, המשחק בעמדת החלוץ במכבי בני ריינה מליגת העל.

קריירת מועדונים
---------------

גאנם נולד בזמר, ישראל, למשפחה ערבית-מוסלמית. החל את הקריירה שלו בקבוצת הילדים של מכבי עמק חפר, בה שיחק שש שנים. בעונת 2012/2013 הבקיע 55 שערי ליגה במדי קבוצת נערים ב'.

בקיץ 2015, הצטרף לקבוצת הנוער של הפועל רמת השרון. ב-4 בספטמבר 2015, ערך את הופעת הבכורה שלו בקבוצה הבוגרת בתיקו 0-0 נגד הפועל פתח תקווה במסגרת גביע הטוטו. ב-17 באפריל 2016, ערך את הופעת הבכורה שלו בליגה הלאומית בתיקו 1-1 נגד הפועל ירושלים. בעונת 2017/2018 הצטרף לקבוצה הבוגרת באופן רשמי, ובעונה זו רשם 34 הופעות וכבש 10 שערים במסגרת הליגה.

ב-21 באוגוסט 2018, גאנם הושאל להפועל רעננה מליגת העל עד לסיום העונה עם אופציה לרכישה. ב-1 בספטמבר 2018, גאנם ערך את הופעת הבכורה שלו בליגת העל בניצחון 1–2 נגד עירוני קריית שמונה, בו גם כבש את שער הבכורה שלו בקבוצה. ב-29 באפריל 2019, רכשה רעננה מחצית מכרטיס השחקן של גאנם תמורת 700 אלף שקל.

ב-6 בפברואר 2020 חתם גאנם בהפועל באר שבע מליגת העל, לארבע עונות וחצי עם אופציה לעונה נוספת, כשבאר שבע קנתה 60% מכרטיסו תמורת 1.7 מיליון דולר.

ב-6 באוקטובר 2020 הושאל גאנם להפועל חיפה מליגת העל, עד סיום העונה. ב-7 ביוני 2022 שוחרר גאנם מבאר שבע וחתם בהפועל תל אביב מליגת העל, לשנתיים בה כבש את שער הבכורה מול בית"ר ירושלים בגביע הטוטו.

ב-5 באוגוסט 2023 חתם במכבי בני ריינה מליגת העל.

קריירה בינלאומית
----------------

לזכותו הופעה יחידה במדי הנבחרת הצעירה עד גיל 21 של ישראל, כשכבש צמד בניצחון הביתי 0–3 על קוסובו הצעירה ב-2018.

תארים
-----

הפועל באר שבע
* גביע המדינה: 2019/2020, 2021/2022

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu
* גיל לוין, ‏הניח את היסודות: סיפורו יוצא הדופן של קייס גאנם, באתר ערוץ הספורט, 23 במאי 2019

הערות שוליים
------------

1. ↑  גיל לוין, ‏רעננה מתחזקת: קייס גאנם חתם לעונה אחת, באתר ערוץ הספורט, 21 באוגוסט 2018
2. ↑  גיל לוין, ‏רעננה תרכוש את קייס גאנם בכ-700 אלף ש"ח, באתר ערוץ הספורט, 29 באפריל 2019
3. ↑  מוטי פשכצקי, גיל לוין, ‏יממה עמוסה: ארבעה שחקנים הצטרפו לב"ש, באתר ערוץ הספורט, 6 בפברואר 2020
4. ↑  שלמה וייס‏, הפועל חיפה: קייס גאנם עבר רשמית מהפועל באר שבע עד תום העונה, נמשך החיפוש אחר מגן, באתר וואלה!‏, 6 באוקטובר 2020
5. ↑  אופיר סער‏, בוקסנבוים: "דוידה וליידנר לא יעברו לקבוצה בארץ". גאנם חתם, באתר וואלה!‏, 7 ביוני 2022
6. ↑  דורון בן דור, ‏קייס גאנם חתם לעונה אחת במכבי בני ריינה, באתר ONE‏, 5 באוגוסט 2023
**דפנה רביד-רבינוביץ** (נולדה ב-12 במרץ 1970) היא ראש מועצת שוהם, האישה הראשונה בתפקיד. רביד-רבינוביץ עומדת בראש הרכב מועצה ייחודי, שכן לראשונה בתולדות מועצת שוהם, קיים בה רוב של נשים נבחרות.

ביוגרפיה
--------

רביד-רבינוביץ נולדה בירושלים. למדה בבית הספר יסודי בית הכרם ובתיכון בית חינוך בעיר.

התגייסה לצה"ל בשנת 1988. שירתה כקצינת חיל נשים בבסיס הדרכה, והשתחררה בשנת 1991 בדרגת סגן.

רביד-רבינוביץ למדה באוניברסיטה העברית בירושלים, וקיבלה תואר ראשון בגאוגרפיה, ולאחר מכן תואר שני בגאוגרפיה עם התמחות במכון ללימודים עירוניים ואזוריים.

שימשה מנכ"לית חברת מטרופולי-נט. בין השנים 2013–2017 הייתה מנכ"לית מועצה אזורית יואב. החל משנת 2017 משמשת כמנכ"לית חברת קומפלוט 1983.

בין השנים 2003–2018 שימשה כחברת מועצת שוהם, והייתה גם סגנית ראש המועצה.

בבחירות לרשויות המקומיות בישראל 2024 התמודדה רביד-רבינוביץ לראשות המועצה מטעם רשימת "שוהם אחת". בבחירות זכתה רביד-רבינוביץ ל-52.5% מהקולות ושלושה מנדטים, ובכך נבחרה לראשות המועצה. יריבה המוביל, גלעד רבינוביץ, קיבל 43.1% מהקולות ושני מנדטים בלבד.

חיים אישיים
-----------

רביד-רבינוביץ נשואה למיכאל, עורך דין, ואם לבן ולבת.

קישורים חיצוניים
----------------

ויקישיתוף מדיה וקבצים בנושא **דפנה רביד-רבינוביץ'** בוויקישיתוף
* 

* אתר האינטרנט הרשמי של דפנה רביד-רבינוביץ'
* 

* דפנה רביד-רבינוביץ', ברשת החברתית פייסבוק

* דפנה רביד-רבינוביץ', ברשת החברתית טיקטוק

הערות שוליים
------------

1. ↑  מאיר תורג'מן, לראשונה בישראל: רוב נשי במועצה מקומית, באתר ynet, 4 במרץ 2024
2. ↑  דפנה רבינוביץ מודיעה: אתמודד לראשות מועצת שוהם באתר אבן שהם נט, 20 בדצמבר 2022 (בעברית)
3. ↑  דפנה רבינוביץ נבחרה לראשות מועצת שהם, באתר ynet, 28 בפברואר 2024

| ראשי המועצה המקומית שוהם ‏  |
| --- |
| 

|  |
| --- |
| דב שיש (מונה מטעם משרד הפנים) • שחר בן-עמי • גיל ליבנה • איתן פטיגרו • דפנה רביד-רבינוביץ' |

 |
**M163 VADS** הוא נגמ"ש ובו מערכת נ"מ קנית המבוססת על תותח גאטלינג M61A1 וולקן, שגם העניק את השם לכלי כולו: **V**ulcan **A**ir **D**efense **S**ystem. לעיתים הוא מכונה גם **M163 SPAA** כאשר SPAA = **S**elf **p**ropelled **a**nti **a**ircraft. כלי זה שירת בצבא ארצות הברית וגם בצה"ל, שם הוא זכה לשם "חובט" (Basher). ייעודו העיקרי של ה-M163 הוא הגנה אווירית וחיפוי אווירי על כוחות קרקע וטורי שריון והפלת כלי טיס מנמיכי טוס. ה-M163 נמצא שימושי למדי גם בלוחמה בשטח בנוי לצורך ניקוי גגות מצלפים. תותח הוולקן הכבד ומהיר הירי מספיק חזק בשביל לנקב בניינים וזווית העילרוד הגבוהה שלו מאפשרת כוונון לגגות הבניינים וריסוסם.

ה-M163 מבוסס על תובת נגמ"ש M-113 משולבת תותח אוטומטי מדגם M61A1 וולקן 6-קני בקליבר 20 מ"מ בעל קצב אש גבוה. עם זאת, למרות היותו כלי הנ"מ העיקרי של מדינות נאט"ו ובעלות בריתן, הוא התגלה כנחות לעומת הכלים הסובייטים המקבילים כגון ה-ZSU-23-4 "שילקה"[דרוש מקור][דרושה הבהרה].

ה-M163 VADS נכנס לשירות במערך הנ"מ של צה"ל ב-1975 בשם "**חובט**" (Basher). לכלי זה היסטוריה של שלוש הפלות אוויריות, האחרונה מביניהן הייתה הפלת כדור פורח. בנוסף פלוגת ה"חובט" הצה"לי תחת פיקודו של דובי אמיתי השיג את ההפלה הראשונה והיחידה באמצעות ה-M-163 וולקן, של כלי טיס סילוני, מטוס קרב מיג 21, במבצע שלום הגליל בעת קרב בכפר דוחה. ב-1997 שודרגו כל דגמי ה"חובט" לדגם ה"**מחבט**" שהשינויים הבולטים בו הם הוספת משגר טילי נ"מ מדגם FIM-92 סטינגר ובו 4 זבילים ואפשרות להתחבר למכ"ם אזורי. המחבטים השתתפו במבצע חומת מגן במשימות סיוע באש כבדה לכוחות הקרקע, שיתוק אש עוינת וטיהור גגות מצלפי אויב. בשנת 2006 יצא משימוש רשמי במערך הנ"מ הישראלי בהמשך למגמת סגירת הנ"מ הטקטי או הנ"מ המתנייע, לאחריו פורקו סוללות וגדודים של נ"מ מתנייע.

* 
*

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **מחבט** |

* המחבט, באתר Israeli-weapons
* המחבט, באתר חיל האוויר הישראלי
* שיר אהרון ברם, פעילות וולקנית, באתר בטאון חיל האוויר, ‏31 אוגוסט 2012
* יעל פוקס, ‏מכפילי הכוח: 16 שנים למבצע "חומת מגן", באתר חיל האוויר הישראלי, 29 במרץ 2018

1. ↑  ערך על הוולקן באתר חיל האוויר הישראלי.
**יורם שמעון** (נולד ב-30 ביוני 1964) הוא ראש המועצה המקומית מבשרת ציון מאז 2013.

ביוגרפיה
--------

יורם שמעון נולד בשכונת הקסטל במבשרת ציון. הוא השני מבין שבעה ילדים של צביה ובנימין. סיים את לימודיו בתיכון אורט הנביאים בירושלים, שירת ביחידת חימוש בחטיבת שריון וסיים לימודי תואר ראשון במדעי המדינה וסוציולוגיה באוניברסיטה העברית בירושלים. הוא סיים קורס מזכירי חברות ממשלתיות וקורס יועצי השקעות ומנהלי תיקים בכירים. בין התפקידים הציבוריים אותם מילא: דירקטור במועצה הישראלית לצרכנות, מזכיר האגודה לתרבות הדיור בין השנים 1991–2013.

שמעון מכהן כחבר במועצה המקומית מבשרת ציון מאז 2003. בשנת 2008 התמודד לראשונה לראשות המועצה אך הפסיד בבחירות בהן ניצח אריה שמם. בבחירות לרשויות המקומיות שהתקיימו ב-2013 התמודד ברשימה עצמאית ונבחר לראש מועצת מבשרת ציון לאחר סיבוב שני בבחירות. בבחירות 2018 נבחר לקדנציה נוספת, לאחר שהיה המועמד היחיד שהתמודד בבחירות.

שמעון היה נשוי לליאת שמעון, ולשניים נולדו שני בנים - גיא ואיתי. בנם הצעיר איתי נפטר ממחלת הסרטן.

בשנת 2017 נעצר שמעון ונחקר בעקבות חשדות לעבירות מרמה והפרת אמונים בהן מעורב לכאורה גם איש העסקים רמי לוי, וחשדות נוספים הקשורים לטוהר המידות בענייני המועצה, ונשלח למעצר בית. בסיום החקירה הודיעה המשטרה כי אין תשתית ראייתית להעמדתו לדין, ובאוגוסט 2018 הודיעה הפרקליטות על סגירת התיק נגדו מחוסר אשמה.

### פעילותו כראש המועצה המקומית מבשרת ציון

בפסקה זו אין מקורות ביבליוגרפיים כלל, לא ברור על מה מסתמך הכתוב בה וייתכן שמדובר במחקר מקורי, וכן שבחים ללא סימוכין. 
אנא שקלו לשפר את אמינות הפסקה באמצעות הבאת מקורות לדברים ושילובם בגוף הפסקה בצורת קישורים חיצוניים והערות שוליים. 
יורם שמעון החל את כהונתו כראש המועצה בשנת 2013 לאחר התמודדות מול חמישה מועמדים לראשות המועצה. סיעתו, סיעת "חי הדרך האמיצה" זכתה בשלושה מנדטים. בבחירות לרשויות המקומיות בשנת 2018 היה שמעון המועמד היחיד לראשות המועצה וזכה בתמיכת 90% מהתושבים. הסיעה בראשותו, סיעת "חי בראשות יורם שמעון" זכתהב־8 מנדטים מתוך 15 במליאת המועצה.

בבחירות לרשויות המקומיות שהתקיימו בשנת 2024 נבחר בפעם השלישית לראשות המועצה עם 7 מתוך 15 מנדטים במליאת הרשות, ובכך היה לראש המועצה הראשון שנבחר במבשרת ציון בפעם השלישית.

שמעון הודיע במאי 2023 על הצטרפות עיריית מבשרת ציון לנעים בסופ"ש בהפעלת קווי שירות חינמיים לגוש דן בשבתות ובחגים. הדעות ביישוב על הפרויקט היו שנויות במחלוקת והוא זכה לביקורת מקרב חלק מהציבור הדתי ביישוב. בנוסף, חרדים קיצונים איימו עליו ועל חיי בני משפחתו.

יורם שמעון והרמטכ״ל הרצי הלוי, 2023

קישורים חיצוניים
----------------

* יורם שמעון, ברשת החברתית פייסבוק

הערות שוליים
------------

1. ↑  מבשרת מתאבלת על איתי שמעון בן ה-8.5, אלי ג'אן, Mynet, 23.2.2015
2. ↑  אלי סניור, ראש המועצה שנעצר יחד עם רמי לוי: יורם שמעון ממבשרת ציון, באתר ynet, 10 בספטמבר 2017
3. ↑  חן מענית, ‏המשטרה: אין תשתית ראייתית נגד רמי לוי בתיק מבשרת ציון, באתר גלובס, 11 בדצמבר 2017
4. ↑  יובל שדה, לא רק גוש דן: מבשרת ציון מצטרפת למיזם התחבורה בשבת נעים בסופ"ש, באתר כלכליסט, 29 במאי 2023
5. ↑  מירב שלמה מלמד, ראש מועצת מבשרת ציון: "מאיימים עליי בגלל אוטובוס השבת", באתר mynet, ‏25/06/2023
**חתולונובלה** היא סדרת רשת קומית שנוצרה על ידי רועי כפרי ובכיכובו עבור אתר שיתוף הסרטונים הישראלי FLiX. כל פרק בסדרה מורכב מסרטונים ויראלים של חתולים שחוברו יחדו לכדי עלילה, בתוספת דיבוב של כפרי ואחרים. הסדרה מתאפיינת בהומור נונסנס מהיר ומהווה פרודיה על אופרות סבון בשילוב אלמנטים של סרטי בורקס וקומדיה שחורה. אלמנט הומוריסטי נוסף הוא הפער בין התיאורים הדרמטיים (לדוגמה, "ברחתי ולא הסתכלתי לאחור") להתרחשות היומיומית ולעיתים קומית (לדוגמה, חתול מטפס על גג מושלג).

ישנם 29 פרקים: 27 פרקים עלילתיים, ועוד שני פרקי ספיישל בדמות איחול שנה טובה ולקט.

הסדרה הפכה לתופעת רשת שגרפה מיליוני צפיות באתר FLiX וכן בחשבון היוטיוב הפרטי של כפרי. אחד מפרקי הסדרה היה הסרטון הפופולרי ביותר באתר לשנת 2011, ועם סיום עונתה הראשונה של הסדרה, גרפה "חתולנובלה" יותר מ-2 מיליון צפיות.

בעקבות ההצלחה בישראל, עשרה פרקים מתוך הסדרה דובבו לאנגלית ופורסמו בערוץ היוטיוב של אתר FLiX תחת השם "Gatonovela".

תקציר הסדרה
-----------

עלילת הסדרה תוארה באתר FLiX כ"שלוש משפחות אמידות של חתולים וחתולות חיות יחדיו בבניין דירות פאר בעיר ומנהלות את העסק המשפחתי". אף על פי שהסדרה ממוסגרת כטלנובלה ופרקיה מתחילים בקטע קצר המסכם את אירועי "הפרקים הקודמים", לרוב אין קשר עלילתי בין הפרקים.

כל פרק מורכב ממונטאז' של סרטוני חתולים מרחבי הרשת השזורים לעלילה קצרה באמצעות דיבוב ולעיתים אפקטים חזותיים. הפרקים מוצגים לרוב כ"יום בחייהם" של חתולים שונים וסובבים סביב חוויות יומיומיות. חלק מהפרקים כוללים פרודיות על קלישאות המופיעות בסרטי ז'אנר כגון סרטי אקשן, סרטי אסונות, וסרטי פשע.

הפקה
----

לטענת מנהלת אתר FLiX הילית וולברג, האתר ביקש להפיק תוכן מקורי בעלות נמוכה. הרעיון לסדרה הגיע מעורכי התוכן של האתר שפיתחו את הרעיון במשך שנה. את הפיילוט לסדרה יצר כפרי, ולאחר ההצלחה הראשונית היה אמון על עריכתה. בנוסף אליו, וולברג וכן מנכ"ל FLiX דן חן היו אחראיים על הסדרה.

זמן קצר לאחר תחילת עונתה השנייה יצאה הסדרה לפגרה, וצוות FLiX עודד את מעריצי הסדרה לשלוח אליהם סרטוני חתולים לשימוש הסדרה.

בין דצמבר 2011 לאפריל 2012, FLiX דיבבו מחדש את הפרקים המצליחים ביותר של הסדרה לאנגלית והעלו אותם לערוץ היוטיוב של האתר תחת השם "Gatonovela" (משמעות המילה "Gato" היא "חתול" בספרדית).

טריוויה
-------

* הפרק "הצוואה של ניסים" אינו מופיע יחד עם הפרקים האחרים בעמוד הסדרה הרשמי, אלא הועלה בנפרד מטעם FLiX.
* פרק הלקט הציג את אירועי הפרקים הקודמים של כל הפרקים, למעט "זיסו האגדה" והפרק הממוקד באיחול שנה טובה.
* הפרק "אסי מפרק משפחות" הועלה בשתי גרסאות שונות, כאשר בגרסה של Flix ניסן הנבגד אומר "חיים, תרד!", בעוד שבגרסת העמוד הרשמי הוא אומר "ניסן למה?!".

קישורים חיצוניים
----------------

* חתולונובלה - כל הפרקים למעט "הצוואה של ניסים" והלקט, רשימת השמעה, באתר יוטיוב
* Gatonovela, רשימת השמעה, באתר יוטיוב

הערות שוליים
------------

1. ↑  רועי גולדנברג, ‏צפו: אתר Flix מסכם שנה - 10 הסרטונים הנצפים ביותר, באתר גלובס, 27 בדצמבר 2011
2. ↑  כ-2 מיליון צפיות ל'חתולונובלה' של FLIX; ומה עושה משה פרסטר בעונה ה-2?, באתר אייס
3. ↑  תיעוד ערוץ "חתולונובלה" באתר 'פליקס', באתר Wayback Machine, ‏31 ביולי 2019
4. 1 2  לילה אודינייב, ‏מיצי מי-אמור: כבר התמכרתם לטלנובלה על חתולים?, באתר ‏מאקו‏, 20 בדצמבר 2011
5. ↑  נמרוד צוק, הלוחש לחתולים, באתר , ‏8 ביולי 2012
פירוש נוסף ערך זה עוסק בהר בקולורדו. אם התכוונתם להר אחר בשם זה, ראו הר מאסיב.

עז הרי הרוקי על פסגת הר מאסיב
**הר מאסיב** (באנגלית: **Mount Massive**) הוא ההר השני בגובהו בהרי הרוקי שבאמריקה הצפונית, וההר השני בגובהו בהרי מדינת קולורדו שבארצות הברית.

ההר, שגובהו 4,298 מטרים מעל פני הים (והוא מתנשא לגובה של 604 מטרים מעל סביבתו) ממוקם ברכס סאוואץ', באזור הטבע הבראשיתי הר מאסיב (שמהווה חלק מהיער הלאומי סן איזאבל).

הר מאסיב נמוך מהר אלברט (ההר הגבוה בהרי הרוקי) ב-3.7 מטרים, וגבוה מהר הרווארד (ההר השלישי בגובהו) ב-2.1 מטרים.

הר מאסיב הוא ההר השלישי בגובהו בארצות הברית הרציפה (ארצות הברית למעט אלסקה, הוואי והטריטוריות של ארצות הברית), לאחר הר ויטני והר אלברט.

שמו של ההר ניתן לו בשל גודלו (המאסיביות שלו) - להר חמש פסגות שגובה כל אחת מהן עולה על 4,300 מטרים. אורכו של ההר גדול הממדים עולה על 4.8 קילומטרים, ושטחו של ההר שמעל גובה זה גדול מכל הר אחר בארצות הברית הרציפה.

היסטוריה
--------

### מיפוי ההר, הטיפוס על ההר ומקור שמו

הר מאסיב מופה לראשונה בשנת 1873 במסגרת הסקר שבוצע על ידי פרדיננד ואנדוויר היידן של מערב ארצות הברית. חבר משלחת הסקר הנרי גאנט (Henry Gannet) היה הראשון שהעפיל לפסגת ההר.

בשנת 1901 הוצע לקרוא לפסגה הגבוהה ביותר של ההר - "הר מקינלי" (Mount McKinley), וב-1916 התקבלה ההחלטה לקרוא לפסגה זו פסגת גאנט (Gannett Peak). לאור התנגדות תושבי האזור החלטה זו בוטלה בשנת 1922. בשנת 1961 הוצע לקרוא להר בשם "הר וינסטון צ'רצ'יל" אולם לא התקבלה החלטה רשמית בעניין זה.

### המחלוקת בדבר גובה ההר

מאחר שהפרש הגבהים בין הר מאסיב להר הסמוך לו (הר אלברט) הוא 3.7 מטרים בלבד, הייתה מחלוקת בשאלה מי הגבוה משני ההרים, וחסידי הר מאסיב בנו ערימת אבנים גדולה על הפסגה על מנת להגביר את גובהה, בעוד שחסידי הר אלברט הרסו את הערימה.

תיירות
------

שביל הליכה שאורכו 21.9 קילומטרים מוביל לפסגת ההר ובחזרה ממנה (שביל מעגלי).

באזור הטבע הבראשיתי מצויים מספר אגמים קרחוניים. מורדות ההר מכוסים ביערות אורן, אשוחית ואשוח. בעלי החיים המצויים בהר הם: הפיקה האמריקאית, עז הרי הרוקי, איילים קנדיים, איילים פרדיים שחורי-זנב, אייל קורא, ומרמיטות זהובות-בטן.

קישורים חיצוניים
----------------

ויקישיתוף מדיה וקבצים בנושא **הר מאסיב** בוויקישיתוף
* הר מאסיב באתר הסקר הגאולוגי של ארצות הברית
* הר מאסיב באתר peakbagger
* הר מאסיב באתר summitpost
* הר מאסיב - תצלומי המסלול באתר מסלולי הליכה בקולורדו (hikingincolorado)
* תיאור מסלול הטיפוס על הר מאסיב

הערות שוליים
------------

1. 1 2 3  מידע גאוגרפי והיסטורי
2. 1 2  תיאור ההר
3. ↑  ההיסטוריה של שם ההר
4. ↑  סטוארט גרין, **עובדות על הר אלברט**
5. ↑  קן ג'נינגס, **מדוע גובהו של הר חשוב בקולורדו**
פירוש נוסף ערך זה עוסק בהשערה על היקום. אם התכוונתם לתאוריה בפסיכולוגיה, ראו תאוריית הסימולציה.
**השערת הסימולציה** היא הצעה מחשבתית על פיה המציאות היא למעשה סימולציה (קרוב לוודאי סימולציית מחשב). ההצעה שימשה כבסיס למספר ספרי וסרטי מדע בדיוני.

להשערה מקורות בימי קדם, אצל פילוסופים שונים. דוגמאות לכך ניתן למצוא בהגות ההינדית שראתה ביקום כולו מאיה, או במשל המערה של אפלטון. ב-2003 גיבש הפילוסוף והלוגיקאי ניק בוסטרום (אנ') את הנוסח המקובל של ההשערה, ובמאמר שפרסם הציג את טיעון השערת הסימולציה. בגרסה זו של ההשערה נטען כי עד לפני עשרות שנים בודדות לא היו משחקי מחשב כלל ואילו היום כבר קיימות פלטפורמות של מציאות מדומה בהן משתתפים מיליוני שחקנים מכל העולם וכן סימולטורים המציגים מציאות מדומה משכנעת. בקצב ההתקדמות הנוכחי של הטכנולוגיה, בעתיד הלא רחוק ניתן יהיה להפעיל סימולציות שיכללו מיליארדי יצורים, שיהיו כה מתקדמות שאותם יצורים ממוחשבים בעלי בינה מלאכותית יאמינו שהם בעלי תודעה עם חופש רצון לשלוט בגורלם. יתרה מזו, ברגע שתהיה קיימת האפשרות הטכנולוגית להריץ סימולציה כזו, האנושות תריץ עותקים רבים של הסימולציה, כפי שקורה במשחקי מחשב חדשניים. בכדור הארץ יתקיימו אז במקביל מיליוני ציוויליזציות, שרק אחת מהן פיזית במהותה.

לפי בוסטרום, אחת משלושת המסקנות הבאות נכונה בסבירות גבוהה מאוד:

1. המין האנושי ייכחד לפני שיגיע לשלב 'פוסט-אנושי'.
2. לא סביר שציוויליזציות פוסט-אנושיות יריצו סימולציות.
3. אנחנו חיים בתוך סימולציה ממוחשבת.

בוסטרום העריך כי ההסתברות לכל אחת משלוש האפשרויות היא פחות או יותר זהה. תמיכה מסוימת באפשרות מספר 3 מגיעה ממכניקת הקוונטים ממנה עולה כי חלקיקים קוונטיים מקבלים איכות מוגדרת רק אחרי שמודדים אותם. עד לאותו רגע, כך נראה, יש להם שלל תכונות, חלקן סותרות, בו-זמנית. זו תופעה מוזרה, אך אם היקום אינו אלא סימולציה היא הגיונית מאוד: דברים הופכים מוגדרים רק כאשר יש תודעה שמתבוננת בהם, כדי לחסוך בכוח חישוב.

אחד התומכים העיקריים בהשערה הוא האסטרופיזיקאי זוכה פרס נובל ג'ורג' סמוט.

ראו גם
------

* נסיגה אינסופית

קישורים חיצוניים
----------------

* גדעון לב, עצה טובה הייתה להחזיק חזק בעת קריאת הכתבה הזאת. אך ייתכן שבעצם אין במה להחזיק, מוסף הארץ, 19 באפריל 2019, עמ' 26–30
* גדעון לב, החיים במטריקס, חיים אחרים, גיליון 248, מאי 2017, עמ' 52–57
* מאמרו של ניק בוסטרום, האם אנחנו חיים בסימולציית מחשב?
* הרצאה של ג'ורג' סמוט, אנחנו הדמיות והפיזיקה יכולה להוכיח זאת
* מאמר על השערת הסימולציה, הגרדיאן
* קטע קול דורון פישלר, האם אנחנו חיים בסימולציה?, בפודקאסט "התשובה", 3 באוקטובר 2022

הערות שוליים
------------

1. ↑  Nick Bostrom, Are You Living in a Computer Simulation?, **Philosophical Quarterly**, 2003
שקפים מודפסים
מטול שקפים מקרין שקף על גבי מסך
**שקף** הוא יריעה דקה של חומר שקוף וגמיש, בדרך כלל צלולוז-אצטט, שעליו ניתן לשרטט או להדפיס. השקף מונח על מטול שקפים לצורך הקרנתו. בעבר ארגונים ומוסדות חינוך השתמשו רבות במטולי שקפים ובשקפים להרצאות, הדרכות, ישיבות וכדומה. התחליף הנוכחי לשימוש זה הם מצגות שקפים ממוחשבות המוקרנות באמצעות מקרן או צג ולוחות חכמים.

הדפסה
-----

ניתן להדפיס על גבי שקפים באמצעות מדפסות לייזר או מכונות צילום. שקפים המותאמים לשימוש במדפסות לייזר עמידים לטמפרטורות הגבוהות הנוצרות בעת חימום והמסת הטונר. עבור מדפסות הזרקת דיו קיימים שקפים מצופים היכולים לספוג את הדיו הנוזלי, אך יש להקפיד שלא לחשוף אותם ללחות, שעלולה לגרום לפגיעה בשקיפות. יש גם לטעון אותם כהלכה במדפסת מכיוון שהם בדרך כלל מצופים רק מצד אחד.

שימושים
-------

השימושים לשקפים היו מגוונים כמו הארגונים המשתמשים בהם, בדומה לשימושים הנעשים כיום במצגות ממוחשבות כגון PowerPoint.

במוסדות חינוך השתמשו בשקפים כדי להדגים פתרון בעיות ארוכות (למשל בשיעורי פיזיקה ומתמטיקה) או להמחיש ולאייר תופעות ואירועים (למשל בשיעורי היסטוריה, גאוגרפיה, ביולוגיה).

חברות תעופה וחלל, כמו בואינג וביצ'קראפט, השתמשו בשקפים במשך שנים בישיבות ניהול על מנת לעדכן מהנדסים ואנשי צוות רלוונטיים אודות תכנוני מטוסים חדשים ושינויים בעיצובים קיימים, כמו גם להמחשת בעיות.

בצה"ל שורטטו שקפים לצורך מצגות במטלות הדרכה שונות באמצעות טושים מותאמים לשקפים.

ראו גם
------

* שקף (מצגת)
* שקופית
* מצגת

הערות שוליים
------------

1. ↑  Legend and Legacy: The Story of Boeing and Its People, Robert J. Serling

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007546107705171
* LCCN: sh85136999

 |
**מֶלִיח גֶ'וְודֶט אַנְדָאי** (בטורקית: **Melih Cevdet Anday**;‏ 1915 – 2002) היה משורר, סופר, מתרגם, מחזאי, ספרן, עיתונאי, עורך דין ומורה טורקי. הודות ליצירתו הפורייה ועטורת הפרסים נחשב לאחד מפורצי הדרך החשובים ביותר בשירה הטורקית של המאה העשרים.

ביוגרפיה
--------

מליח ג'וודט אנדאי נולד באיסטנבול בשנת 1915 ומת בעיר הולדתו בשנת 2002. בשנת 1931 עבר עם משפחתו לגור בעיר אנקרה, ולימים עזב את טורקיה כמלגאי במטרה ללמוד סוציולוגיה בבלגיה, אולם נאלץ לחזור למולדתו בשנת 1940 לאחר שגרמניה פלשה לטורקיה. עם שובו לארצו עבד במשך כעשור כיועץ פרסומים במשרד החינוך הטורקי. לאחר מכן עבד כספרן בספרייה העירונית של אנקרה, ובמקביל לכך החל בקריירה עיתונאית. במחצית השנייה של שנות החמישים עסק בהוראה בקונסרבטוריון העירוני של איסטנבול, ואילו במחצית השנייה של שנות השישים שימש אחד מחברי הוועד המנהל של רשות השידור בטלוויזיה הטורקית. עם פרישתו הסופית ממשרתו כמורה בקונסרבטוריון, קיבל מינוי רשמי לתפקיד הנספח התרבותי של טורקיה במשרד הראשי של אונסק"ו בפריז, ושימש בתפקיד זה עד לתחלופה בממשלה הטורקית. 

במשך שנות יצירתו הספרותית ראו אור תריסר קובצי שירה, שבע יצירות סיפורת, ארבעה מחזות, ספר זיכרונות וחמש-עשרה מסות פרי עטו.

קישורים חיצוניים
----------------

ויקישיתוף מדיה וקבצים בנושא **מליח ג'וודט אנדאי** בוויקישיתוף
**משיריו בתרגום לעברית של רמי סערי**

* השיר "כוס"
* השיר "זה לצד זה"
* השיר "עולם חדש"
* השיר "דבר יפה מאוד"

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007278454805171
* BIBSYS: 99023849
* BnF: cb11888750r (data)
* GND: 119537850
* ISNI: 0000 0003 6849 7503
* LCCN: n81093309
* MusicBrainz: 5775e29d-34b3-4199-8fa3-935fb413ac0c
* NLG: 71905
* NTA: 074125265
* SNAC: w6sn147p
* SUDOC: 026685779
* VIAF: 49220867
* WorldCat: lccn-n81093309

 |
פירוש נוסף ערך זה עוסק בהר באנטארקטיקה. אם התכוונתם למשמעות אחרת, ראו הר ריצ'רדסון.

אין לבלבל עם אין לבלבל ערך זה, העוסק בהר בארץ מרי בירד שבאנטארקטיקה, עם הערך "פסגת ריצ'רדסון (אנטארקטיקה)", העוסק בהר בארץ לובה שבאנטארקטיקה.

**הר ריצ 'רדסון** (באנגלית: **Mount Richardson**) הוא הר בחלק הדרומי של הרי פוסדיק, ברכסי פורד, בארץ מרי בירד שבאנטארקטיקה.

ההר ממוקם בסמוך מערבית למעבר ריס; 5 קילומטרים דרומית להר קולומבו.

גובהו של ההר 701 מטרים מעל פני הים; והוא ההר ה-4,727 בגובהו באנטארקטיקה.

היסטוריה
--------

### גילוי ההר

ההר התגלה בטיסה של משלחת השירות האנטארקטי של ארצות הברית, שיצאה מבסיס וסט (West Base).

### מקור השם

ההר נקרא על שמו של האריסון ה. ריצ'רדסון (Harrison H. Richardson), שהיה צופה מטאורולוגיה, וחבר משלחת החקר הביולוגית אשר חקרה את אזור הר ריצ'רדסון בשנת 1940.

לקריאה נוספת
------------

• nternational Symposium on Antarctic Earth Sciences 5th : 1987 : Cambridge, England, **Geological Evolution of Antarcticas**
• R. R. McFadden, C. S. Siddoway, C. Teyssier, C. M. Fanning, **Cretaceous oblique extensional deformation and magmaaccumulation in the Fosdick Mountains migmatite‐coredgneiss dome, West Antarctica**, TECTONICS, VOL. 29, TC4022,doi:10.1029/2009TC002492, 2010

קישורים חיצוניים
----------------

* הר ריצ'רדסון באתר הסקר הגאולוגי של ארצות הברית
* הר ריצ'רדסון באתר הגאזט האנטארקטי המשווה SCAR של ממשלת אוסטרליה

הערות שוליים
------------

1. 1 2 3 4 5  מידע גאוגרפי והיסטורי
2. 1 2  הרי אנטארקטיקה לפי גובהם

| אתרים ברכסי פורד |
| --- |
| רכסי הרים | אסמן • דנפלד • היינס • מקיי • סארנוף • פוסדיק • פיליפס • קלארק | מונוליט בילבורד |
| הרים | אלכסנדר • אקבלו • ביואנג'ל • ביטגוד • בירד • ברנהאם • ג'ון • ג'ונס • דאגלס • דרלינג • ואן וולקנברג • לוקהארט • מאליונה • סווארטלי • פייג' • קארבון • קולומבו • קופר • ריאה • ריצ'רדסון |
| מצוקים | ביילי |
| נונאטאקים | ברידינג • קיידי |
| מונוליתים | הבילבורד (לוח המודעות) |
| קרחונים | אוקס • ארתור • באלצ'ן • בויד • האמונד |
| מעברי הרים | ריס |
|  |
| --- |
| **ערך ללא מקורות** |
| בערך זה אין מקורות ביבליוגרפיים כלל, לא ברור על מה מסתמך הכתוב וייתכן שמדובר במחקר מקורי. 
אנא עזרו לשפר את אמינות הערך באמצעות הבאת מקורות לדברים ושילובם בגוף הערך בצורת קישורים חיצוניים והערות שוליים.אם אתם סבורים כי ניתן להסיר את התבנית, ניתן לציין זאת בדף השיחה. |

**ע.ז.ר.ה (ESRA) אגוד דוברי אנגלית**, היא, נכון ל-2021, העמותה התנדבותית הגדולה ביותר בישראל של עולים דוברי אנגלית, הפועלת לחיזוק החברה הישראלית, סיוע לעולים להתערות בחברה וצמצום פערים חברתיים וחינוכיים בפריפריה. העמותה נוסדה בשעת 1979 על ידי מיכל (מרל) גוטמן ומנכ"לית העמותה משנת 2017 היא סאני מרשנסקי.

פעילות
------

העמותה מסייעת ומקלה על התאקלמותם והשתלבותם של עולים דוברי אנגלית בחברה הישראלית.

בפרוץ הקורונה, עמותת ESRA פיתחה תוכניות חדשות והרחיבה את שירותי הרווחה והפרויקטים בחינוך כגון: פרויקט "סטודנטים בונים קהילה", בו משכנים סטודנטים בשכונות מוחלשות שחונכים ילדים, מחזקים אותם ומונעים את נשירתם מבית הספר, ופרויקט "ע.ז.ר.ה. באנגלית" לשיפור ההישגים הלימודיים באנגלית של תלמידי בתי הספר בשיתוף משרד החינוך.

בשנת 1992 זכתה העמותה באות הנשיא להתנדבות ובשנת 1999 מייסדת ונשיאת הכבוד, מיכל גוטמן, זכתה באות על מנהיגות בהתנדבות וכן לתעודות הערכה והוקרה על העשייה החברתית לקידום החברה הישראלית ולקליטת עלייה.[דרושה הבהרה]

העמותה מפיצה מגזין עבור דוברי האנגלית בישראל וכן מפעילה חנויות יד-2 לטובת הקהילה, בהן היא מעסיקה סטודנטים במלגה ואנשים בעלי צרכים מיוחדים.

קישורים חיצוניים
----------------

* אתר האינטרנט הרשמי של ע.ז.ר.ה - איגוד דוברי אנגלית
* ע.ז.ר.ה - איגוד דוברי אנגלית, באתר "גיידסטאר ישראל"
**וילה אדה** (באיטלקית: **Villa Ada**) הוא פארק ברומא, איטליה, הפרוס על שטח של כ-450 דונם (1.8 קמ"ר). והוא הפארק השני בגודלו בעיר אחרי וילה דוריה פמפילי. הפארק ממוקם בחלקה הצפון-מזרחי של העיר.

היסטוריה
--------

המרחב המיוער היה בבעלות בית המלוכה סבויה האיטלקי במחצית האחרונה של המאה ה-19; והוא כלל בו את בית המגורים המלכותי (1872–1878). בשנת 1878 היה האזור בשליטתו של הרוזן טאלפנר משווייץ, שקרא ליער "וילה אדה" לכבוד אשתו אדה. משפחת המלוכה חזרה לשליטה על האדמה בשנת 1904, אך לא שינתה את השם.

לאחר נפילת המשטר הפשיסטי באיטליה, ב-25 ביולי 1943 זימן המלך ויטוריו אמנואלה השלישי את בניטו מוסוליני אליו לווילה ושם נעצר ונלקח באמבולנס.

בית המלוכה שמר על השליטה באזור עד שנת 1946.

הפארק כיום
----------

החל משנת 2009 אזור הפארק מכיל שטחים ציבוריים ופרטיים כאחד. השטח הציבורי נשלט על ידי מועצת רומא; האזור הפרטי נשלט על ידי שגרירות מצרים ברומא, אם כי מועצת העיר תבעה רשמית להשתלט על האזור כולו. החלק הפרטי נמצא תחת סיור מתמיד על ידי אנשי משטרה או צבא.

פעילויות
--------

החלק הציבורי של הפארק גדול בהרבה מהשטח הפרטי. הוא מכיל אגם מלאכותי ועצים רבים, כולל אורנים, אלונים, ער אציל ועצי מטסקוויה נדירים ביותר, שיובאו מטיבט בשנת 1940. הכניסה לפארק חופשית. ניתן לשכור קאנו, אופניים או סוסי רכיבה, וכן ישנה בריכת שחייה גדולה.

מפת וילה אדה
מאז 1994, במהלך הקיץ מארח הפארק את פסטיבל המוזיקה העולמית ואת פסטיבל "Roma incontra il mondo" (רומא פוגשת את העולם), כנגד גזענות, מלחמות ועונשי מוות.

"בונקר וילה אדה סבויה", בונקר שנבנה בראשית שנות ה-40 על ידי בית סבויה כדי להגן על המלך והמלכה (המלך ויקטור עמנואל השלישי מאיטליה והמלכה אלנה) מפצצות בעלות הברית, פתוח כיום לסיורים. העמותה, 'רומא סוטרנאה', שחזרה את הבונקר, שנפל לחורבן והושחת, והיא זו שמפעילה את הסיורים.

קישורים חיצוניים
----------------

ויקישיתוף מדיה וקבצים בנושא **וילה אדה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 4595389-2

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"וילה אדה"**.
שלט הנצחה ליד הבית בו התגורר קרלינר
**צבי (הרברט) קַרלינֶר** (אב ה'תרס"ה, אוגוסט 1905 – ג' בכסלו ה'תשמ"ו, 16 בנובמבר 1985) היה ראש עיריית קריית ביאליק הראשון, במשך 9 שנים. עוד קודם לכן, עמד בראש המועצה המקומית וועד היישוב במשך כארבעה עשורים.

ביוגרפיה
--------

נולד בשנת 1905 בעיר ביטום שבאזור שלזיה עילית, גרמניה (כיום בפולין). הוריו, ברטה ושלמה קרלינר, היו סוחרים. בנעוריו הצטרף לתנועת הנוער היהודית "בלאו וייס". התנועה הכשירה את חבריה לעבודת כפיים, כהכנה לעלייה לארץ ישראל. בגיל 17 סיים את לימודיו בבית הספר, ופנה לעבוד ככורה פחם. לאחר מכן עבר לבירה ברלין, שם עבד בבית מלאכה ולמד את מקצוע המסגרות.

בשנת 1925 עלה לארץ ישראל עם קבוצת חברים מברלין, והתיישב בתל אביב. בשל חוסר בתעסוקה התפזרה הקבוצה בכל רחבי הארץ. לאחר מכן עבר לחיפה ועבד עם חבריו בעבודות מזדמנות. בשנת 1931 חזר לגרמניה במטרה לשכנע את הוריו לחסל את עסקיהם ולעלות ארצה. ב-1938 נרצח אחיו על ידי הנאצים, אביו נפטר ואמו של קרלינר הצליחה לעלות לארץ ישראל.

ב-1934 חזר לארץ ישראל. עם חזרתו לישראל שב קרלינר לחיפה, ובשנת 1936 התיישב בקריית ביאליק, שנקראה אז "שכונת עולי גרמניה". היה פעיל בארגון ההגנה בשמירה על היישוב מפני התקפות ערביי האזור. בשנת 1938 נבחר לוועד האגודה החקלאית השיתופית של השכונה, ושנה לאחר מכן נבחר לוועד הפועל של האגודה. לפרנסתו עבד כמורה מקצועי למסגרות בבית הספר למקצועות המלאכה ע"ש לודוויג טיץ ביגור.

בשנת 1945 נבחר כיו"ר ועד הקריה, תפקיד שאותו מילא בהתנדבות, ובמקביל עבד כמורה למסגרות בבית הספר בסמ"ת בחיפה, עד לשנת 1964.

בשנת 1950 קיבלה קריית ביאליק מעמד של מועצה מקומית, ובשנת 1976, לאחר קבלת מעמד עיר, היה לראש העיר הראשון של קריית ביאליק. קרלינר כיהן בתפקידו כראש סיעת ל', סיעה מקומית על מפלגתית, עניין לא שגרתי בתקופה בה ראשי ערים היו מזוהים עם אחת המפלגות שבכנסת.

ב-1966 כרת ברית ערים תאומות עם שטגליץ (ברלין) שבגרמניה המערבית.

בתקופתו התפתחה קריית ביאליק וגדלה במספר תושביה, נקלטו עולים רבים והישוב החל לשאת אופי עירוני עד הפיכתו לעיר.

בחודש נובמבר 1985 הלך לעולמו בעת שכיהן בתפקידו והיה לזקן ראשי הערים במדינת ישראל באותה עת. בן 80 במותו. הובא לקבורות בבית העלמין צור שלום. הותיר אחריו את אשתו רות (לבית לנגה), בת ונכדים.

הנצחה
-----

עיריית קריית ביאליק מחלקת בכל שנה מלגות לסטודנטים תושבי העיר ע"ש צבי קרלינר. כמו כן מרכז הספורט אפק בעיר נקרא על שמו.

לקריאה נוספת
------------

* עיריית קריית ביאליק, **צבי קרלינר - אבי העיר קריית ביאליק**, 1986.

קישורים חיצוניים
----------------

* מאיר הראובני, "נביא" בעירו זה 35 שנה: צבי קרלינר, "הראש" של קרית-ביאליק, מעריב, 20 באפריל 1980

הערות שוליים
------------

1. 1 2  רמי רוזן, הֶר קרלינר, כותרת ראשית, 23 בנובמבר 1983
2. 1 2  יהודה גורן, נפטר צבי קרלינר - זקן ראשי הערים, מעריב, 17 בנובמבר 1985

| ראשי עיריית קריית ביאליק |
| --- |
| 

|  |
| --- |
| צבי קרלינר • דני ז'ק • רפי ורטהיים • אלי דוקורסקי |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007284507505171
* ISNI: 0000 0004 0215 2956
* VIAF: 297341174
* WorldCat: viaf-297341174

 |
**הרי נייפייר** (באנגלית: **Napier Mountains**) הם רכס הרים בארץ אנדרבי, בטריטוריה האנטארקטית האוסטרלית, באזור מזרח אנטארקטיקה שבאנטארקטיקה. 

שיא גובהם של ההר בהר אלקינס שגובהו 2,300 מטרים מעל פני הים. 

הרי נייפייר נמצאים ממערב לכף בות'בי, מפרץ אדוארד השמיני ומדף הקרח אדוארד השמיני, וממזרח למפרץ אמונדסן. מרכז הרכס מצוי 64 קילומטרים דרומית לכף באטרבי. 

אורכו של הרכס כ-64 קילומטרים, וכיוונו צפון מערב - דרום מזרח. 

ברכס מצויים הר קודרינגטון, הר קג'רינגה, ונונאטאקי יאנג.

היסטוריה
--------

### גילוי הרכס

הרי נייפייר התגלו בינואר 1930 על ידי משלחת החקר הבריטית, אוסטרלית וניו זילנדית לאנטארקטיקה שחקרה את אנטארקטיקה בפיקודו של סר דאגלס מוסון. 

בשנת 1960 רכס זה היה הרכס הראשון שנחקר על ידי משלחת החקר הלאומית האוסטרלית לאנטארקטיקה. 

### מקור השם

מוסון קרא להרים על שמו של סר ג'ון מליס נייפייר (John Mellis Napier), שהיה שופט בית המשפט העליון של אוסטרליה הדרומית בין השנים 1942–1924, ונשיא בית המשפט העליון של אוסטרליה הדרומית בין השנים 1967 - 1942.

אתרים עיקריים ברכס
------------------

| הרי נייפייר |
| --- |
| הרים | אלקינס • גריפיתס • סטור הונאקן | תצלום לוויין של ארץ אנדרבי |
| נונאטאקים | יאנג • פיצג'ראלד |

לקריאה נוספת
------------

• Belyatsky, B.V. N.V. Rodionov, S.A. Sergeev, and E.N. Kamenev (2007), **New evidence for the early Archean evolution of Aker Peaks, Napier Mountains, Enderby Land (East Antarctica)**, U.S. Geological Survey and The National Academies; USGS OF-2007-1047, Extended Abstract 187

קישורים חיצוניים
----------------

* הרי נייפייר באתר הסקר הגאולוגי של ארצות הברית
* הרי נייפייר באתר הגאזט האנטארקטי של ממשלת אוסטרליה
* הרי נייפייר באתר הגאזט האנטארקטי המשווה SCAR של ממשלת אוסטרליה

הערות שוליים
------------

1. 1 2 3 4 5 6 7  מידע גאוגרפי והיסטורי באתר הסקר הגאולוגי של ארצות הברית
2. 1 2 3  מידע גאוגרפי והיסטורי באתר ממשלת אוסטרליה